**Skanno Ab Oy** on suomalainen designhuonekalujen valmistaja, maahantuoja ja vähittäismyyjä. Vuonna 1946 Per-Olof Wahlbergin perustama perheyritys keskittyi aluksi julkisten tilojen säilytyskalusteisiin, kunnes vuonna 1956 muutti Helsingin Aleksanterinkadulle ja laajensi toimintaansa myös kodinkalusteisiin ja vaihtoi toimitusjohtajakseen Per-Olofin vaimon, ekonomi Susanne Wahlbergin.

Skannon alkuajoilta peräisin oleva, koottava Libri-hylly jonka suunnitteli Åke L. Lindfors, sai 1951 pronssimitalin Pariisin keksintömessuilla. Alkuaikojen suunnittelijoihin kuuluivat Werner West ja Ilmari Tapiovaara, jonka Skannolle muotoilema Lukki-tuoli voitti 1954 kultamitalin Milanon huonekalumessuilla. Myöhempiin Skannon käyttämiin suunnittelijoihin lukeutuvat Brita Flander ja Torsten Laakso. Stefan Lindforsin Skannolle tekemä Booa-sohva pääsi Kiasman kokoelmiin.

Vuonna 1967 yritys avasi Helsingin Viiskulmassa nuorille aikuisille suunnatun sivuliikkeen, Talli-Skannon, joka "otti huomioon nuorison mieltymyksen lattiaelämään". Kalusteet olivat matalia oleilukalusteita, jotka oli usein päällystetty kiiltävällä ja värikkäällä kernikankaalla eli lakkamuovilla.

1970-luvun alkupuolelta Skannolla oli oma tehdas Kirkkonummen Masalassa, mutta nykyisin oma mallisto teetetään alihankintana.

Vuonna 1986 perustajien tytär, valtiotieteen lisensiaatti Barbara Roos-Palotie (1946–2019) tuli yrityksen toimitusjohtajaksi ja otti Skannon valikoimiin huippudesignia edustavia huonekaluja ja valaisimia Italiasta ja muualta Euroopasta. Nykyisin Skannon edustamiin merkkeihin kuuluvat muun muassa Ligne Roset, B&B Italia, Maxalto, Arper, Moooi, Minotti, Kymo, Kasthall ja Prandina.

Vuonna 1997 Teollisuustaiteen liitto Ornamo myönsi Skannolle Ornamon Pallon ansiokkaasta työstä muotoilun alalla. Barbara Roos-Palotie palkittiin ensimmäisellä Suomessa jaetulla Veuve Clicquot -palkinnolla vuoden 2003 liikenaisena.

Skannon liikevaihto vuonna 2012 oli 3,9 miljoonaa euroa ja henkilöstömäärä 14.

2000-luvulla Skanno muutti perinteisestä Aleksanterinkadun myymälästään isompiin tiloihin Salmisaareen, mutta palasi pian takaisin keskustaan, Mannerheimintie 4:ään.

Elokuussa 2013 Barbara Roos-Palotie siirtyi hallituksen puheenjohtajaksi ja toimitusjohtajana aloitti Janina Jansson. Vuonna 2016 Roos-Palotie jäi eläkkeelle ja myi Skannon Pirkko Tahkolalle, koska oman perheen piiristä ei löytynyt jatkajaa. Yhdysvalloissa oikeustieteitä opiskellut Roos-Palotien poika Joel toimi 2010-luvun vaihteessa jonkin aikaa Skannon kehitysjohtajana.

Kesäkuussa 2021 Skanno muutti Erottajankatu 2:een, jossa on lähes 700 neliömetrin kokoinen näyttelytila.  Tilausvalikoiman ohella Skannon palveluihin kuuluvat kalustussuunnittelu, projektimyynti ja Designvarasto-verkkokauppa, jonka Skanno lanseerasi tammikuussa 2021 osana 75-juhlavuotta.

Lähteet
-------

1. ↑  Yrityksen perustiedot *Kauppalehti*. Viitattu 19.8.2023.
2. 1 2 3 4 5  Skannon historia, Skanno Ab Oy (Arkistoitu – Internet Archive)
3. ↑  Hassi, Antti: Torsten Laakson muistokirjoitus *Helsingin Sanomissa*.
4. ↑  Nyman, Hannele & Poutasuo, Tuula: *Muovikirja: Arkitavaraa ja designesineitä*, s. 97. WSOY, 2004. ISBN 951-0-29132-3.
5. ↑  Airaksinen, Pirjo: Nekrolog: Barbara Roos-Palotie.  *Hufvudstadsbladet*, 10.2.2019, s. 43.
6. ↑  Marketing Clinicin Catharina Stackelbergistä vuoden 2013 Veuve Clicquot Business Woman. Lehdistötiedote 5.6.2013. Viitattu 25.5.2014.
7. ↑  Yrityshaku: Skanno Ab Oy. (Arkistoitu – Internet Archive) *Taloussanomat.* Viitattu 14.10.2013.
8. ↑  Pöppönen, Hannu: Sisustusliike Skanno muuttaa takaisin Helsingin keskustaan  12.9.2009. Helsingin Sanomat. Viitattu 29.9.2013.
9. ↑  Sykkö, Sami: Skanno vaihtoi toimitusjohtajaa  12.8.2013. Helsingin Sanomat.  Arkistoitu 10.10.2013. Viitattu 29.9.2013.
10. ↑  Skannossa vaihtui omistaja (Lehdistötiedote.)  15.6.2016. Oy Skanno Ab.  Arkistoitu 20.4.2018. Viitattu 20.4.2018.
11. ↑  Roosit uivat vastavirtaan *Talouselämä*.  26.5.2010. Viitattu 20.4.2018.
12. ↑  Skannon uusi aika *Skanno*.  9.4.2021.  Arkistoitu 21.10.2021. Viitattu 21.10.2021.
13. ↑  Designvarasto on avoinna! *Skanno*.  31.12.2020.  Arkistoitu 21.10.2021. Viitattu 21.10.2021.

Kirjallisuutta
--------------

* Smeds, Kerstin: *Kameleontin aika: Skannon 50-vuotishistoriikki.* 1996. ISBN 978-952-90-8265-0.